
RAPORT  
asupra Propunerii legislative pentru modificarea art. 15 alin.(1) şi (2) din Legea cooperaţiei agricole nr. 566 din 2004  

      În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, cu Propunerea legislativă pentru modificarea art. 15 alin.(1) şi (2) din Legea cooperaţiei agricole nr. 566 din 2004  transmisă cu adresa nr.Plx. 264 din 25 aprilie 2018 şi înregistrată cu nr.4c-4/290/26.04.2018.
      La întocmirea raportului Comisia pentru agricultură, silvicultură, industrie alimentară şi servicii specifice a avut în vedere avizul favorabil al Consiliului Legislativ, cu nr.1145/20.12.2017, şi punctul de vedere al Guvernului de a nu susţine adoptarea acestei propuneri legislative.
      Proiectul de lege a fost respins de Senat,  în şedinţa din 23 aprilie 2018.
      Proiectul de lege, potrivit art.75 alin.(1) şi (3) din Constituţia României, republicată, şi art. (92), alin.9. pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
     Proiectul de lege are ca obiect de reglementare modificarea art. 15 alin. (1) şi (2) din Legea cooperaţiei agricole nr.566/2004, cu modificările şi completările ulterioare, în sensul transformării sumelor cerute la constituirea capitalului minim necesar la înfiinţarea unei cooperative agricole de gradul 1 de la 5.000.000 lei (cât este în prezent), la 5.000 lei, respectiv de gradul 2, de la 100.000.000 (cât este în prezent), la 10.000 lei.  
     În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat proiectul de lege sus menţionat în şedinţa din 23 mai 2018.    
     La lucrările Comisiei, membrii acesteia au fost prezenţi conform listei de prezenţă. 
     În urma dezbaterilor, membrii Comisiei pentru agricultură, silvicultură, industrie alimentară şi servicii specifice au hotărât, în unanimitate, respingerea propunerii legislative, din următorul motiv: măsurile propuse fac obiectul dispoziţiilor art. 5 alin. (5) din Legea nr. 348/2004 privind denominarea monedei naţionale. 
     În raport de obiectul şi conţinutul reglementării, propunerea legislativă face parte din categoria legilor ordinare.

